ক্যাসেমিরোর গোলে ব্রাজিলের দ্বিতীয় রাউন্ড নিশ্চিত
ক্যাসেমিরোর দারুণ এক শটে ব্রাজিল ম্যাচের শেষ দশ মিনিটে সুইৎজারল্যান্ডের বিপক্ষে জয় নিশ্চিত করেছে।
এই জয়ে নিশ্চিত হয়েছে ব্রাজিলের দ্বিতীয় রাউন্ড অর্থাৎ সেরা ১৬ তে খেলা।
এর আগে বিশ্বকাপে সুইজারল্যান্ড ও ব্রাজিল মুখোমুখি হয়েছিল দু'বার।  ওই দুই ম্যাচের দুটিই ড্র হয়েছিল। এবারেই প্রথম সুইজারল্যান্ডের বিরুদ্ধে জয় পেলো পাঁচবারের বিশ্বকাপ চ্যাম্পিয়ন ব্রাজিল।
ক্যাসেমিরো ডি বক্সের ভেতরেই এমন এক শট মারেন, যেখানে সুযোগই পাননি সুইস গোলরক্ষক ইয়ান সমার।
ক্যাসেমিরোর আগে ভিনিসিয়াস জুনিয়র একটি গোল করেছিলেন তবে সেটা অফসাইডে বাতিল ঘোষণা করা হয়েছে, ভিডিও এসিস্ট্যান্স রেফারির সিদ্ধান্তে।
এর আগে গ্রুপ পর্বের প্রথম ম্যাচে সার্বিয়াকে হারিয়েছিল ব্রাজিল। টানা দুই জয় পেয়ে ব্রাজিলের পরবর্তী রাউন্ড নিশ্চিত হলো নেইমারকে ছাড়াই।
প্রথম ম্যাচে চোট পাওয়ায় ব্রাজিলের তারকা নেইমার বিশ্বকাপের গ্রুপ পর্বের ম্যাচগুলো আর খেলতে পারবেন না।
ফিফা বিশ্বকাপে ২০১০ সালের পর এই প্রথম ব্রাজিল টুর্নামেন্টে তাদের প্রথম দুটি ম্যাচ জিতলো।
তা ছাড়া ২০০৬ সালের পর এই প্রথম ব্রাজিল প্রথম দুই ম্যাচে কোনও গোল খাযনি।
এই ব্রাজিল দল - ১৯৯৮ সালের ফ্রান্স দলের পর - প্রথম দুই ম্যাচে নিজেদের গোলে কোনও শট নিতে দেয়নি।
ব্রাজিল শেষবার কোনও বিশ্বকাপের গ্রুপ পর্বের ম্যাচ হেরেছিল ১৯৯৮ সালে।
ব্রাজিলের ডিফেন্স গোটা ম্যাচজুড়ে ছিল দুর্দান্ত, দুই একটা মুহূর্ত ছাড়া কখনোই থিয়াগো সিলভাদের ব্যস্ত মনে হয়নি ।
এই বিশ্বকাপে অ্যালিসন বেকারকে এখনো কোনও শট ঠেকাতে হয়নি।
ক্রিস সাটন বিবিসি ফাইভ লাইভের বিশ্লেষণে বলেন, "নেইমারকে ব্রাজিল মিস করেছে সত্য। কিন্তু তারা কাজটা ঠিকঠাক সম্পন্ন করেছে। এতে ভুল নেই। আমার মনে হয় ব্রাজিল ধীরে জ্বলবে।"

ক্যাসেমিরোর দারুণ এক শটে ব্রাজিল ম্যাচের শেষ দশ মিনিটে সুইৎজারল্যান্ডের বিপক্ষে জয় নিশ্চিত করেছে।